Renosters in Pta-natuurreservaat doodgemaakArgieffoto Foto: viechfisch, Pixabay Twee renosters is Donderdagaand in die Rietvlei-natuurreservaat in Pretoria doodgemaak. Blessing Manale, woordvoerder van die Tshwane-metro, het aan Maroela Media bevestig die renosters is doodgemaak en die departement van omgewingssake is op die toneel om dit te ondersoek. “Inligting is nog skaars. Dit is nog nie duidelik hoeveel mense by die voorval betrokke was en of die renosters se horings gestroop is nie,” het hy gesê. Die geslag van die renosters en hul ouderdomme is ook nog nie bekend nie. Manale het gesê meer inligting sal uitgereik word sodra dit beskikbaar is. Die plaaslike polisie het navrae na die nasionale polisiewoordvoerder verwys. Brig. Vish Naidoo, nasionale polisiewoordvoerder, was nie dadelik vir kommentaar beskikbaar nie.